Staunton statige koningin in laaste 2 reekse van 'The Crown' | Netwerk24
02 Augustus 2021 12:49
Imelda Staunton in die rol van koningin Elizabeth in die nuwe seisoen van 'The Crown'. Dit is die eerste foto uit die nuwe reeks wat deur Netflix uitgereik is. Foto: Netflix
Sy neem die rol as haar koninklike hoogheid in die gewilde Netflix-reeks oor die Britse koningsgesin by Olivia Colman oor. Claire Foy het in die eerste twee seisoene die septer geswaai, waarna Colman haar vir die derde en vierde reeks opgevolg het.
Foy het 'n Emmy gewen vir haar vertolking van die matriarg van die koninklike gesin en op haar beurt het Colman 'n Golden Globe ingepalm.
Die reeks het in sy vier seisoene reeds 94 pryse verower, nie net vir toneelspel – afsonderlik en ensemble – nie, maar ook vir onder meer kinematografie, kostuums, regie en produksie-ontwerp.
Die vyfde seisoen hervat die verhaallyn iewers in die jare 90 en gaan drie egskeidings vervat, dié van prins Charles en lady Diana, prins Andrew en Sarah Ferguson en prinses Anne en Mark.
Elizabeth Debicki gaan die rol van prinses Diana in 'The Crown' vertolk. Foto: Getty Images
Ander nuus oor die rolverdeling is dat Dominic West die rol van prins Charles sal speel, Elizabeth Debicki is prinses Diana, en Jonathan Pryce is prins Philip, koningin Elizabeth se wederhelf wat vroeër vanjaar oorlede is.
Die gewilde reeks het in 2016 begin en kondig elke twee jaar 'n splinternuwe rolverdeling aan.
Staunton is 'n deurwinterde verhoogaktrise en sangeres wat aan die Royal Academy of Dramatic Art opgelei is – 'n vooraanstaande opleidingsinstansie vir die verhoog, wat talle ster-akteurs opgelewer het.
Sy het die gesogte Laurence Olivier-toneelprys al vier keer gewen.
Jonathan Pryce sal as prins Philip in 'The Crown' te sien wees. Foto: Getty Images
Sy was in rolprente soos Much Ado About Nothing (1993), Sense and Sensibility (1995), Shakespeare in Love (1998) en Vera Drake (2004) te sien. Die laasgenoemde naamrol as die Britse kampvegter vir aborsies het aan haar 'n Bafta en die Volpi-beker by die Venesiese rolprentfees vir beste aktrise besorg. Aanhangers van die Harry Potter-towerflieks sal haar onthou as die bose halfbloedheks, Dolores Umbridge.
Die skepper van die veelbekroonde The Crown-reeks is Peter Morgan. Hoewel daar aanvanklik net vyf reekse beplan is, het Morgan bekend gemaak dat daar nou ses gaan wees. Verfilming aan die voorlaaste reeks het reeds in Julie in 'n ateljee in Londen begin.
Die getroue kykers sal op hete kole wees tot einde volgende jaar om al die bekende, dog fassinerende intriges te beleef. – Saamgestel deur Laetitia
Dominic West vertolk die rol van prins Charles in die vyfde en sesde reeks van 'The Crown'. Foto: Getty images